भाजपा नेता का मामला सीआईडी की दो सदस्यीय टीम ने गोपालगंज में की छानबीन पुलिस मुख्यालय में भाजपा नेता के परिजनों ने दिया था आवेदन भाजपा नेता कृष्णा शाही हत्याकांड की जांच सीआईडी ने भी शुरू कर दी है। गोपालगंज में हुई इस हत्या की तह तक पहुंचने के लिए सीआईडी की क्राइम ब्रांच की टीम लगाई गई है। डीएसपी और इंस्पेक्टर की दो सदस्यीय टीम ने गोपालगंज में उस जगह की छानबीन की, जहां कृष्णा शाही का शव मिला था। कृष्णा शाही के परिजनों ने कुछ दिन पहले पुलिस मुख्यालय में आलाधिकारी से मुलाकात कर हत्याकांड की उच्चस्तरीय जांच की मांग की थी। इसके बाद मामला सीआईडी को भेजा गया। सीआईडी के दो अफसर हत्याकांड की प्रारंभिक जांच के लिए गोपालगंज भेजे गए। अधिकारियों ने स्थानीय थाना के पुलिस अफसरों से बात की और आवश्यक कागजात देखे। इसके अलावा घटनास्थल पर गए, जहां कृष्णा शाही का शव कुएं से मिला था। गांव के लोगों से भी इस हत्याकांड की बाबत तहकीकात की गई। पुराने मामले को भी खंगालेगी सीआईडी गौर हो कि गोपालगंज के फुलवरिया थाने के बसवरिया मांझा गांव में 18 जुलाई को कृष्णा शाही की हत्या हुई थी। वह श्राद्ध कर्म में भाग लेने वहां गए थे। अगले दिन उनका शव गांव के ही एक कुएं से बरामद हुआ था। गोपालगंज पुलिस ने इस मामले में कृष्णा शाही के करीबी माने जानेवाले आदित्य राय को गिरफ्तार किया था। सूत्रों के मुताबिक सीआईडी की टीम कृष्णा शाही पर पूर्व में हुए हमले के केस को भी खंगालेगी। साथ ही हत्याकांड से जुड़े विभिन्न पहलुओं की जांच करेगी। जरूरी हुआ तो यह केस सीआईडी अपने नियंत्रण में लेगी।